Ettepanek: NÕUKOGU OTSUS, millega tunnistatakse kehtetuks otsus 2011/492/EL, millega lõpetatakse AKV-ELi koostöölepingu artikli 96 kohane nõupidamine Guinea-Bissau Vabariigiga /* COM/2015/075 final - 2015/0039 (NLE) */





SELETUSKIRI 31. jaanuaril 2011 otsustas Euroopa Liit alustada muudetud Cotonou lepingu[1] artikli 96 kohast nõupidamist Guinea-Bissau Vabariigiga. Otsus tehti pärast 1. aprilli 2010. aasta sündmusi. Kõnealusel päeval arreteeris rühm mässulisi sõjaväelasi relvajõudude ülemjuhataja asetäitja kindral Antonio Indjai korraldusel relvajõudude ülemjuhataja admiral José Zamora Induta ning Guinea-Bissau peaministri Carlos Gomes Juniori. Mäss ning seejärel mässu peamiste korraldajate määramine kõrgetele sõjaväelistele ametikohtadele kujutavad endast Cotonou lepingu artiklis 9 nimetatud oluliste lepinguosade (nimelt demokraatlike põhimõtete järgimine) ilmset ja rasket rikkumist ning artikli 96 lõike 2 punktis b määratletud eriti pakilist juhtu. Seetõttu saadeti 2. veebruaril 2011 Guines-Bissau ametiasutustele kiri, milles kutsuti neid nõupidamist alustama. Esimesel nõupidamisel, mis toimus 29. märtsil 2011 Brüsselis, määrati Guinea-Bissaule järgmised kohustused: · tagada 2009. aasta märtsis ja juunis toimunud mõrvade uurimisel ning kohtumenetluse läbiviimisel ja otsuste tegemisel sõltumatus, asjakohased materiaalsed tingimused ja turvalisus; · rakendada tõhusalt julgeolekusektori reform vastavalt riigi parlamendi vastuvõetud strateegiale ning õigusaktidele, mis on koostatud Euroopa Liidu ühise julgeoleku- ja kaitsepoliitika missiooni toetusel; · uuendada sõjaväelise juhtkonna koosseisu, et kõrgetele juhtivatele ametikohtadele nimetataks isikud, kes ei ole seotud põhiseadusevastase või ebaseadusliku tegevusega või vägivallaga, kooskõlas Lääne-Aafrika Riikide Majandusühenduse (ECOWAS) tegevuskava järelduste ja soovitustega julgeolekusektori ümberkorraldamiseks; · kiita heaks ja hõlbustada ekspertide kontrollkäiku, mis toimub koostöös ECOWASi, Portugalikeelsete Riikide Ühenduse (CPLP) ja/või muude partneritega ning on seotud julgeolekusektori reformi toetamise ja poliitikute turvalisuse tagamisega; · valmistada ette ja võtta vastu julgeolekusektori reformi ja uimastiäriga võitlemise riiklikud tegevuskavad ning neid tõhusalt rakendada; · tõhustada tsiviilametkondade ja relvajõudude haldus- ja finantsjuhtimist ning rahapesuvastaseid meetmeid. Euroopa Liit otsustas 18. juuli 2011. aasta nõukogu otsusega 2011/492/EL võtta vastu nimetatud kohustuste täitmise kindlustamiseks sobivad meetmed, sealhulgas vastastikuste kohustuste ajakava ELi koostöö järkjärguliseks taastamiseks. Pärast president Malam Bacai Sanhé surmale jaanuaris järgnenud presidendivalimiste esimest vooru korraldasid relvajõud 12. aprillil 2012 riigipöörde, mille käigus arreteeriti presidendi kohusetäitja ning peaminister. Kuna nõukogu otsusega 2011/492/EL sätestatud kohustuste rakendamisel puudusid edusammud, pikendati nõukogu 16. juuli 2013. aasta otsusega 2012/387/EL sobivaid meetmeid 19. juulini 2013 ning seejärel nõukogu 15. juuli 2013. aasta otsusega 2013/385/EL kuni 19. juulini 2014. Parlamendi- ja presidendivalimised toimusid 13. aprillil ja 18. mail 2014 ning kõik rahvusvahelised vaatlejad, sealhulgas ELi valimiste vaatlusmissioon, hindasid need vabaks ja usaldusväärseks. 14. juuli nõukogu otsusega 2014/467/EL pikendati seejärel otsuse 2011/492/EL kehtivust, kuid lõpetati sobivate meetmete kohaldamine, et võimaldada ELil teha koostööd demokraatlikult valitud ametivõimudega ja toetada neid otse nende jõupingutustes tugevdada demokraatlikke institutsioone, lepitada ühiskonda ning edendada sotsiaalset ja majanduslikku arengut Guinea-Bissaus. Nõukogu otsuses 2011/492/EL sätestatud artikli 96 kohaste sobivate meetmete iga kuue kuu taguse läbivaatamise osana toimus 13.–15. jaanuaril 2015 Euroopa välisteenistuse ja komisjoni talituste ühine järelevalvemissioon, et hinnata, mil määral on Cotonou lepingu artiklis 9 kehtestatud olulisi osi (demokraatlikud põhimõtted, õigusriigi põhimõte, inimõigused, hea valitsemistava) järgitud, ja et mõõta Guinea-Bissau edenemist kohustuste täitmisel, et lõpetada artikli 96 kohaste meetmete rakendamine. Ühise järelevalvemissiooni tulemuste ja ELi Guinea-Bissau missiooni residentidest ja mitteresidentidest juhtide soovituste põhjal ning võttes arvesse usaldusväärsete valimiste korraldamist, põhiseadusliku korra taastamist, kaasava valitsuse loomist, kelle sihiks on riigi arenguks ja stabiilsuseks vajalike reformide elluviimine, ning artikli 96 kohaste kohustuste rakendamisel saavutatud julgustavat edu, on poliitiliselt asjakohane tühistada artikli 96 kohased sobivad meetmed, mis on kehtestatud nõukogu otsusega 2011/492/EL. ELi ja Guinea-Bissau koostöö täielik taastamine saadab tugeva poliitilise sõnumi vastvalitud ametivõimude toetuseks, võimaldades ELil täielikult toetada riigi reformi- ja arengukava ning panustada rahvusvahelise kogukonna käimasolevatesse jõupingutustesse, et suunata riik tagasi põhiseadusliku korra juurde ja vähendada riski, et Guinea-Bissau demokraatlikke institutsioone edasi nõrgestataks. Kokkuvõte Eespool toodut arvestades palutakse nõukogul vastu võtta lisatud ettepaneku eelnõu nõukogu otsuse kohta, millega tunnistatakse kehtetuks otsus 2011/492/EL, millega lõpetatakse Cotonou lepingu artikli 96 kohane nõupidamine Guinea-Bissau Vabariigiga. 2015/0039 (NLE) Ettepanek: NÕUKOGU OTSUS, millega tunnistatakse kehtetuks otsus 2011/492/EL, millega lõpetatakse AKV-ELi koostöölepingu artikli 96 kohane nõupidamine Guinea-Bissau Vabariigiga EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse 23. juunil 2000[2] Cotonous allakirjutatud muudetud[3] partnerluslepingut ühelt poolt Aafrika, Kariibi mere ja Vaikse ookeani piirkonna (AKV) riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-EÜ partnerlusleping”), eriti selle artiklit 96, võttes arvesse nõukogus kokku tulnud liikmesriikide valitsuste esindajate sõlmitud, AKV-ELi partnerluslepingu[4] rakendamiseks võetavaid meetmeid ja järgitavaid menetlusi käsitlevat sisekokkulepet, eriti selle artiklit 3, võttes arvesse Euroopa Komisjoni ettepanekut ning arvestades järgmist: (1) Nõukogu otsusega 2011/492/EL[5] viidi lõpule Guinea-Bissau Vabariigiga AKV-EÜ partnerluslepingu artikli 96 alusel peetud nõupidamine ning võeti nimetatud otsuse lisas sätestatud sobivad meetmed. (2) Meetmeid pikendati nõukogu otsusega 2012/387/EL[6] 19. juulini 2013 ning seejärel nõukogu otsusega 2013/385/EL[7] kuni 19. juulini 2014. Nõukogu otsusega 2014/467/EL[8] pikendati nõukogu otsust 2011/492/EL ühe aasta võrra kuni 19. juulini 2015, kuid peatati selle sobivate meetmete kohaldamine. (3) Rahumeelsed, vabad ja usaldusväärsed parlamendi- ja presidendivalimised peeti Guinea-Bissaus 13. aprillil ja 18. mail 2014 ning riigis taastati põhiseaduslik kord. (4) Asutati kaasav valitsus, kes on pühendunud riigi arenguks ja stabiilsuseks vajalike reformide rakendamisele, ning nõukogu otsuses 2011/492/EL kehtestatud artikli 96 kohaste kohustuste rakendamisel on tehtud julgustavaid edusamme. (5) Guinea-Bissau on endiselt habras ja demokraatlikult valitud ametivõimud vajavad rahvusvaheliste partnerite tuge, et jätkata riigi reformi- ja arengukava rakendamist. (6) Selleks et toetada koos teiste rahvusvaheliste partneritega Guinea-Bissau ametivõimude käimasolevaid jõupingutusi riigi demokraatlike institutsioonide stabiliseerimiseks ja tugevdamiseks ning sotsiaalse ja majandusliku arengu edendamiseks, tuleks tunnistada kehtetuks nõukogu otsus 2011/492/EL, ON VASTU VÕTNUD KÄESOLEVA OTSUSE: Artikkel 1 Nõukogu otsus 2011/492/EL tunnistatakse kehtetuks. Artikkel 2 Käesoleva otsuse lisas esitatud kiri edastatakse Guinea-Bissau ametiasutustele. Artikkel 3 Käesolev otsus jõustub selle vastuvõtmise kuupäeval. Brüssel, Nõukogu nimel eesistuja [1] ELT L 287, 4.11.2010, lk 3. [2] EÜT L 317, 15.12.2000, lk 3. [3] ELT L 287, 4.11.2010, lk 3. [4] EÜT L 317, 15.12.2000, lk 376, muudetud ELT-ga L 247, 9.9.2006, lk 48. [5] Nõukogu otsus 2011/492/EL,18. juuli 2011, millega lõpetatakse ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelise koostöölepingu artikli 96 kohane nõupidamine Guinea-Bissau Vabariigiga (ELT L 203, 6.8.2011, lk 2). [6] Nõukogu otsus 2012/387/EL, 16. juuli 2012, millega pikendatakse otsuses 2011/492/EL sätestatud sobivate meetmete kohaldamisaega (ELT L 187, 17.7.2012, lk 1–2). [7] Nõukogu otsus 2013/385/EL, 15. juuli 2013, millega pikendatakse otsuses 2011/492/EL sätestatud sobivate meetmete kohaldamisaega (ELT L 194, 17.7.2013, lk 6). [8] Nõukogu otsus 2014/467/EL, 14. juuli 2014, millega pikendatakse nõukogu otsuse 2011/492/EL kehtivust ja peatatakse selle sobivate meetmete kohaldamine (ELT L 212, 18.7.2014, lk 12–14). LISA Lugupeetud härra president Lugupeetud härra peaminister Lugupeetud härrad Euroopa Liit (EL) peab Guinea-Bissau viimase aasta saavutusi väga lootustandvaks. Riik võttis uue suuna, kui 2014. aasta aprillis ja mais korraldati rahumeelsed ja usaldusväärsed üldvalimised, mille käigus valiti demokraatlikult ametivõimud, sealhulgas kaasav valitsus, mis meie uskumuse järgi on pühendunud riigi ülesehitamisele, tugevdades demokraatlikke institutsioone ning liikudes sotsiaalse ja poliitilise stabiilsuse ja majandusliku arengu poole. Arvestades poliitilise korra taastamist ja Guinea-Bissau edu Cotonou lepingu artiklist 96 tulenevate kohustuste täitmisel, samuti teie pühendumust nende kohustuste täitmist jätkata, viies läbi vajalikke reforme ja võttes asjakohaseid meetmeid, on meil hea meel teile teatada, et meetmed, mis on alates 2011. aastast pärssinud ELi arengukoostööd Guinea-Bissauga, on kehtetuks tunnistatud. Seetõttu alustame teie riigiga uuesti täielikku koostööd. Kuna Guinea-Bissau seisab endiselt silmitsi mitme poliitilise ning sotsiaalse ja majandusliku mureküsimusega, julgustame teid säilitama ühtsust ja jätkama jõupingutusi, et tugevdada demokraatlikke institutsioone, reformida põhjalikult julgeolekusektorit, tugevdada õigusriigi põhimõtet, võidelda korruptsiooni, karistamatuse ning uimastikaubandusega ning edendada säästvat arengut. EL toetab teid ja kõiki selles suunas tehtavaid jõupingutusi. Cotonou lepingu artikli 96 kohaste sobivate meetmete tühistamine võimaldab meil aidata teid Guinea-Bissau ümarlaua korraldamisel 25. märtsil 2015 Brüsselis ning panustada täielikult selle õnnestumisse. Lisaks jätkame teie valitsusega ka koostööd 11. Euroopa Arengufondi nõupidamis- ja ettevalmistusetapis, mille eesmärk on võimalikult kiiresti allkirjastada riiklik soovituskava, mis aitab teid oma ambitsioonika reformikava elluviimisel. Loodame täielikult taastada ELi ja Guinea-Bissau arengukoostöö ning tugevdada Cotonou lepingu artikli 8 kohast poliitilist dialoogi. Lugupidamisega Nõukogu nimel || Komisjoni nimel F. MOGHERINI kõrge esindaja || N. MIMICA volinik